Kovsies heropen MaandagHoofgebou op die Bloemfontein-kampus van die Universiteit van die Vrystaat Foto: UV Facebook Volgens die universiteit sal die bykomende week gebruik word om die akademiese tyd wat die afgelope week verlore gegaan het as gevolg van betogings op te vang. Opdragte wat verlede week ingehandig moes word en toeste wat geskryf moes word sal so herskeduleer word dat geen studente benadeel sal word nie. Daar is vroeër ŉ interdik teen die betogende studente en werkers bekom en die universiteit het intussen ook veiligheid opgeskerp. “Personeellede en studente moet hul toegangskaarte by hulle hê wanneer hulle die kampus binnegaan. Busse sal nie op die kampus toegelaat word nie en passasiers moet buite die hek afgelaai word. Enigiemand sonder ŉ toegangskaart sal na die besoekersentrum moet gaan en sy of haar identiteitsdokument moet toon om toegang te verkry.” Die groep studente wat vandeesweek die UV tot stilstand gebring het, het Woensdag in ŉ memorandum geëis dat prof. Jonathan Jansen onmiddellik as rektor en visekanselier moet bedank. Die groep betogers het vroeër die week erge skade op die Kovsies-kampus aangerig, tot so ŉ mate dat die kampus vir die res van die week moes sluit. Eiendom is beskadig, vensters is gebreek, vullisblikke is omgegooi en die standbeeld van CR Swart is afgebreek. Jansen het Dinsdag tydens ŉ mediakonferensie gesê hy is teleurgesteld dat sommige werkers en “ŉ klein groepie gelei deur die SR-president” besluit het om te betoog aangesien die universiteit al sedert verlede jaar onderhandelinge voer om aan die twee groepe se eise te voldoen.